Peste 1.000 de membri ai mişcării palestiniene Hamas sunt în prezent spitalizaţi în Turcia, unde primesc îngrijiri, a anunţat luni preşedintele turc Recep Tayyip Erdogan, care a reafirmat că ''nu consideră că Hamas este o organizaţie teroristă'', transmite AFP, informează Agerpres.
''Atât de mulţi membri ai Hamas sunt ucişi. Întregul Occident îi atacă cu toate tipurile de arme şi muniţii'', a indicat şeful statului turc într-o conferinţă de presă comună cu premierul grec Kyriakos Mitsotakis.
''A numi Hamas o organizaţie teroristă ar fi crud. Dimpotrivă, Hamas este o organizaţie de rezistenţă'', a spus Erdogan, care a reamintit că Grecia şi Turcia nu sunt de acord asupra acestei chestiuni ''foarte importante''.
Context
În luna aprilie, preşedintele Turciei l-a primit pe liderul politic al mişcării palestiniene, Ismail Haniyeh. Hamas este considerată organizaţie teroristă de Israel, Statele Unite şi Uniunea Europeană.
De partea sa, şeful guvernului grec a subliniat că Atena şi Ankara nu pot cădea de acord asupra tuturor chestiunilor legate de războiul din Fâşia Gaza, dar ele au convenit că violenţa trebuie să înceteze şi că este necesară o încetare a focului pe termen lung.
''Să convenim că nu suntem de acord'', a afirmat Kyriakos Mitsotakis, care i-a răspus astfel lui Erdogan, care se declarase întristat de poziţia Greciei ce tratează Hamas drept o organizaţie teroristă.
Războiul din Gaza
Conflictul actual dintre Israel şi mişcarea islamistă palestiniană Hamas a izbucnit după atacul terorist de o amploare fără precedent efectuat în 7 octombrie 2023 de comandouri ale militanţilor palestinieni în sudul Israelului, când cel puţin 1.170 de persoane au fost ucise. Alte 250 de persoane au fost luate ostatice şi duse în Fâşia Gaza.
Armata israeliană a ripostat cu o campanie de bombardamente, urmată de o operaţiune terestră, împotriva poziţiilor Hamas din Fâşia Gaza. Potrivit autorităţilor Hamas, acţiunile militare israeliene s-au soldat până luni la prânz cu 35.091 de morţi (dintre care 57 de decese înregistrate în ultimele 24 de ore) şi 78.827 de răniţi în rândul palestinienilor.